Olegas Trubačiovas

Olegas Trubačiovas (, 1930 m. spalio 23 d. Stalingradas, Rusijos TFSR – 2002 m. kovo 9 d. Maskva, Rusija) – tarybinis ir rusų kalbininkas slavistas, slavų kalbų etimologijos ir slavų onomastikos tyrėjas; lyginamosios – istorinės kalbotyros specialistas, leksikografas. Filologijos mokslų daktaras, TSRS Mokslų akademijos narys korespondentas, Rusijos Mokslų akademijos akademikas (1992).

Biografija 
1952 m. baigė Dniepropetrovsko universiteto filologijos fakultetą, diplominis darbas – „Bendraslaviškoji leksika pagrindiniame rusų kalbos žodyno fonde“. Nuo 1953 m. – Slavistikos instituto aspirantas. 1958 m. jam buvo suteiktas filologijos mokslų kandidato laipsnis, apgynus disertaciją „Slavų giminystės terminų ir kai kurių seniausiųjų visuomenės sanklodos terminų istorija“. 1966 apgynė filologijos mokslų daktaro disertaciją, tema – „Amatų terminologija slavų kalbose“. 7-ajame dešimtmetyje su V. Toporovu tyrė baltiškus vandenvardžius Dniepro baseine, jų čia rado apie 800.

O. Trubačiovas buvo vienas pirmaujančių specialistų slavų kalbų etimologijos ir slavų onomastikos srityse. Vertė, redagavo ir pildė M. Fasmerio (M. Vasmer) „Etimologinį rusų kalbos žodyną“. Vadovaujant O. Trubačiovui buvo sudaromas daugiatomis „Etimologinis slavų kalbų žodynas. Praslaviškas leksikos fondas“, jame gausu baltų kalbų duomenų. Atlikdamas rekonstrukciją autorius laisvai naudojosi 15 slavų kalbų – tiek šiuolaikinėmis jų formomis, tiek senovinėmis. Nuo 1974 m. išeinančio žodyno publikavimas, kasmet išleidžiant po leidinį, tapo ne tik slavų kultūros, bet ir pasaulinės slavistikos bei indoeuropeistikos reiškiniu.

V. Toporovo manymu, O. Trubačiovas atstovauja „ištisai kalbotyros epochai“, ypač „XX a. antrosios pusės humanitarinių žinių srityje“. Būtent O. Trubačiovo veikla etimologijos srityje „padarė perversmą suvokiant pačius uždavinius“, O. Trubačiovo darbai yra „tas lopšys, kuriame mezgėsi garbinga etimologijos ateitis“.

Amerikiečių slavistas H. Birnbaumas (H. Birnbaum) pažymėjo, kad O. Trubačiovo darbai apie slavų etnogenezę „į mokslinę apyvartą įnešė daug įžvalgių pastebėjimų“ ir yra „įspūdingas turimų kalbotyros duomenų bei žinomų hipotezių perinterpretavimas <…> net žvelgiant į šiuolaikinį metodologinės stadijos rafinuotumą“. Vis dėlto H. Birnbaumas nepritaria O. Trubačiovo teiginiui, kad slavų protėvynė buvusi į pietus nuo Karpatų, o Udolfas (Oudolf) tvirtina, kad nei toponimika, nei kalbiniai duomenys, nei archeologija neremia prielaidos, kad protėvynė būtų buvusi Panonijoje.

Archeologas V. Sedovas teigia, kad O. Trubačiovo darbuose pateikiama daugybė įdomių minčių ir pastebėjimų, kurie yra labai vertingi nagrinėjant slavų etnogenezės klausimą.

Bibliografija 
 O. Trubačiovo bibliografija

Literatūra 
 Олег Николаевич Трубачёв / сост. Л. В. Шутько, автор вступ. статьи Л. А. Гиндин. – М.: ИНИОН, 1992. – 72 с. – (Материалы к биобиблиографии учёных: Сер. литературы и языка Вып. 21).
 Калашников А. А. Указатель трудов Олега Николаевича Трубачёва за 1992–1999 гг. // Этимология. 1997–1999. – М., 2000. – С. 225–230.
 Добродомов И. Г. Трубачёв Олег Николаевич // Отечественные лингвисты XX в. Ч. 3: Т – Я / отв. ред. Ф. М. Березин. – М.: ИНИОН, 2003. – С. 39—61.
 Академик Олег Николаевич Трубачёв: слово о замечательном волгоградце. – Волгоград: Изд-во Волгоградского гос. ун-та, 2003. – 128 с.
 Олег Николаевич Трубачёв. Научная деятельность: хронологический указатель / Гл. ред. Е. П. Челышев; отв. ред. Г. А. Богатова; авт. вступ. ст. Л. А. Гиндин, И. Г. Добродомов. – М.: Наука, 2003. – 96 с.
 Олег Николаевич Трубачёв: материалы к библиографии учёного. – Красноярск: РИО КГПУ, 2003. – 88 с.
 Трубачёв Олег Николаевич. Биобиблиографический указатель. – Запорожье, 2003. – С. 3—7.
 Академик Олег Николаевич Трубачёв / Отв. ред. акад. Е. П. Челышев; сост. Г. А. Богатова, А. К. Шапошников; Институт русского языка им. В. В. Виноградова РАН. – М.: Наука, 2009. – 632, [26] с. – (Учёные России. Очерки, воспоминания, материалы). – ISBN 978-5-02-035710-5. (в пер.)
 Трубачёв Олег Николаевич // Большая советская энциклопедия : [в 30 т.] / гл. ред. А. М. Прохоров. – 3-е изд. – М. : Советская энциклопедия, 1969–1978.

Išnašos 

Rusijos kalbininkai